**E L Ő T E R J E S Z T É S**

# Szombathely Megyei Jogú Város Közgyűlése Szociális és Lakás Bizottságának 2020. január 29-i ülésére

**Tájékoztató az akadálymentesítési koncepció előkészítésével kapcsolatosan**

Szombathely Megyei Jogú Város Közgyűlése a 2019. szeptember 26-án tartott ülésén határozatban döntött arról, hogy Szombathely város területén a fogyatékkal élő személyek jogai és esélyegyenlőségük biztosítása érdekében készüljön a 2020. márciusi Közgyűlésre egy 3 éves akadálymentesítési koncepció. Ennek elkészítéséhez polgármester úr levélben minden képviselőt megkeresett, hogy a tudomására jutott információk birtokában a körzetében akadálymentesítésre javasolt helyszíneket szíveskedjen megjelölni. A képviselőknek a javaslatokat 2020. február 28. napjáig kell eljuttatni a polgármesteri titkárságra.

Szombathely Megyei Jogú Város Önkormányzata Helyi Esélyegyenlőségi Programjában elhatározta, hogy elősegíti a fogyatékkal élő emberek esélyegyenlőségének minél teljesebb körű megvalósítását. A fizikai akadálymentesítés hozzájárul ahhoz, hogy a fogyatékkal élő emberek minél teljesebb életet élhessenek, hozzáférjenek a közszolgáltatásokhoz, szolgáltatásokhoz, közösségi terekhez és kikapcsolódási lehetőségekhez is. A fizikai akadálymentesítés azonban önmagában nem elegendő, szükséges a lakosság tudatformálása, érzékenyítése is.

2017. év decemberéig 65 olyan jelzőlámpás gyalogátkelőhely volt Szombathelyen, amely nem rendelkezett a látássérültek átkelését segítő hangjelzéssel, taktilis burkolati jellel, illetve a mozgássérültek számára szükséges megoldásokkal.

Ez idáig összesen 21 gyalogátkelőhely akadálymentesítése történt meg. Ebből 9 gyalogátkelőhely teljes körűen akadálymentesítésre került:

1. Óperint u. – Kiskar u. (K)
2. Vörösmarty M. u. – Széll K. u. (É)
3. Vörösmarty M. u. – Széll K. u. (D)
4. Vörösmarty M. u. – Semmelweis I. (É)
5. Vörösmarty M. u. – Semmelweis I. (D)
6. Széll K. – Vörösmarty M. u. (NY)
7. Semmelweis I. – Vörösmarty M. u. (K)
8. Honvéd u. – Vörösmarty M. u. (NY)
9. Kiskar u. – Óperint u. (É)

Az alábbiakban felsorolt 21 gyalogátkelőhelyen a látássérültek biztonságos átkelését biztosító távirányítóval működtetett hangjelző berendezések kerültek kiépítésre:

* + - 1. Hunyadi János u. – Zrínyi I.u.(D)
      2. Óperint u. – Kiskar u. (K)
      3. Óperint u. (Óperint ág) – Kiskar u.
      4. Zrínyi u.- Hunyadi u.(NY)
      5. Kisfaludy u. – Vörösmarty u. (K)
      6. Kisfaludy u. – Vörösmarty u. (NY)
      7. Vörösmarty u. – Kisfaludy (D)
      8. Vörösmarty u. – Kisfaludy (É)
      9. Vásárcsarnok (D) – Hunyadi u.
      10. Petőfi S.u. – Akacs M.u.
      11. Vörösmarty M. u. – Széll K. u. csomópontjában 4 db gyalogátkelőhely
      12. Vörösmarty M.u. – Szelestey L.u. csomópontjában 3 db gyalogátkelőhely
      13. Vörösmarty M. u. – Semmelweis I. csomópontjában 4 db gyalogátkelőhely

A távirányítók a Vakok és Gyengénlátók Vas Megyei Egyesületén keresztül beszerzésre és az érintettek számára kiosztásra kerültek.

A komplex akadálymentesítés megvalósulása érdekében szükséges, hogy minden évben koncepciózusan meghatározásra kerüljenek az akadálymentesítésre kerülő gyalogátkelőhelyek, melynek során lényeges szempont az érintettek véleményének, javaslatainak figyelembe vétele.

Az idei évben a Vakok és Gyengénlátók Vas Megyei Egyesülete ajánlása alapján a következő gyalogátkelőhelyek akadálymentesítése kerül megvalósításra:

- Puskás Tivadar utca – Zanati út jelzőlámpás csomópont

- Szent Gellért utca – Rumi út jelzőlámpás átkelőhely.

Kérem a Tisztelt Bizottságot, hogy az előterjesztést megtárgyalni, és a határozati javaslatot elfogadni szíveskedjék.

Szombathely, 2020. január 22.

**/:Dr. Czeglédy Csaba sk.:/**

**a bizottság elnöke**

**HATÁROZATI JAVASLAT**

**…/2020. (I. 29.) SzLB. számú határozat**

1. A Szociális és Lakás Bizottság a Tájékoztatót megtárgyalta, és azt az előterjesztés szerinti tartalommal elfogadta.

**Felelősök:** Dr. Czeglédy Csaba, a Szociális és Lakás Bizottság elnöke

/a végrehajtás előkészítéséért:

Vinczéné Dr. Menyhárt Mária, az Egészségügyi és Közszolgálati Osztály vezetője,

Dr. Bencsics Enikő, a Szociális és Intézményi Iroda vezetője/

**Határidő:** 2020.01.29.